'n Tweede verband – ja of nee? - Jou Geld | Solidariteit WêreldJou Geld | Solidariteit Wêreld
Tuis › Artikels › 'n Tweede verband – ja of nee?
'n Tweede verband op jou huis is 'n lening wat jou in staat stel om geld te leen teen die waarde van jou huis.
Mense neem dikwels 'n tweede verband uit om opgraderings aan hul huis te doen of om skuld te konsolideer. Wanneer jy 'n tweede verband op jou huis uitneem, kry jy 'n groot eenmalige betaling teen 'n vaste rentekoers of gekoppel aan die prima rentekoers.
Jou huis is 'n bate en met verloop van tyd kan die bate in waarde vermeerder en 'n tweede verband kan verkry word op die basis van jou huis se huidige waarde. Dit gee jou toegang tot ekwiteit. 'n Tweede verband het egter voor- en nadele.
Een van die grootste voordele van 'n tweede verband is dat dit jou in staat stel om 'n aansienlike bedrag te leen. Die lening word gewaarborg deur jou huis wat gewoonlik 'n hele paar rand werd is en jy kan dus toegang kry tot baie meer geld as deur byvoorbeeld 'n persoonlike lening aan te gaan. 'n Tweede verband se rentekoers is gewoonlik ook laer as ander tipe skuld aangesien die tipe lening as veiliger beskou word omdat dit deur 'n huis gewaarborg word.
Daar is egter ook talle nadele verbonde aan 'n tweede verband. Een van die grootste nadele is dat jy jou huis op die spel plaas. Indien jy later nie die tweede verband kan bekostig nie, kan dit tot gevolg hê dat die bank op jou huis beslag lê om die skuld te delg.
Finansiële raadgewers waarsku ook daarteen om 'n tweede verband uit te neem om skuld met hoër rentekoerse te delg. Wanneer jy 'n tweede verband gebruik om ander skuld af te betaal, betaal jy nie regtig die skuld af nie maar skuif jy dit net rond.
Die gevaar bestaan dus dat jy op die langtermyn geld leen vir korttermynvoordele. Die beste manier om voordeel te trek uit die laer rentekoers van 'n tweede verband, is om jou ekwiteite te gebruik maar om te verseker dat jy dit so gou as moontlik terugbetaal sodat jy nie op die ou einde veel langer en dus meer daarvoor betaal nie. Dit verg insig en dissipline om seker te maak 'n tweede verband is die moeite en geld werd.
Indien jy besluit om wel 'n tweede verband uit te neem, is dit noodsaaklik om verskeie kwotasies en aanbiedinge by verskillende finansiële instelling te kry om seker te maak jy kry die beste waarde vir geld.
Dink dus mooi oor die voor- en nadele verbonde aan 'n tweede verband en maak seker dit is die beste opsie vir jou voor jy op die stippellyn teken.